B4-0754 ja 0813/95

Päätöslauselma tuesta Algerian naisille

Euroopan parlamentti, joka

- ottaa huomioon aikaisemmat päätöslauselmansa Algerian tilanteesta,

A. katsoo, että Algerian naiset ovat terrorismin pääasiallisia uhreja, koska satoja heistä on murhattu ja tuhannet ovat jääneet leskiksi, joilla usein on orvoiksi jääneitä lapsia, mutta ei toimeentuloa,

B. panee merkille viimeisimmät GIA:n (Aseistettu islamilainen ryhmä) tekemät erittäin vakavat uhkaukset naisten ja tyttöjen tappamisen jatkamisesta pelkästään heidän sukupuolensa vuoksi ja siksi, että he liikkuvat kadulla, käyvät koulussa tai töissä, ovat äitejä, siskoja tai tyttäriä, ovat naimisissa valtion virkamiesten kanssa tai pukeutuvat tietyllä tavalla,

C. on tietoinen siitä, että tällaisen terroristiväkivallan uhrit, erityisesti naiset ja joukkotiedotusvälineissä työskentelevät, ovat haaste kaikkien niiden omalletunnolle, jotka ovat taistelleet vapauden, tasa-arvon, solidaarisuuden ja ihmisoikeuksien kunnioituksen puolesta tekemättä eroa rodun, sukupuolen tai uskonnon perusteella,

D. tunnustaa, että Algerian yhteiskunta perustuu islamiin ja arabi- sekä amazigh-kulttuureihin ja että kaikkia kulttuureita on kunnioitettava ja suojeltava,

E. panee merkille, että tämä epätasaväkinen terroristikamppailu peittää suuren naisiin kohdistuvan halveksunnan; naiset ovat äärimmäisen helppo ja puolustuskyvytön kohde sekä väkivallan, teloitusten ja tappamisen pääasiallisia uhreja,

F. katsoo, että GIA:n kiihtyvästä väkivallasta on tulossa yhä kiihkomielisempää ja suvaitsemattomampaa ja että viimeisimmät naisiin kohdistuvat tappouhkaukset osoittavat, että sen toiminnan taustalla on pelkästään hulluutta,

G. vaatii, että Algerian ei pitäisi säilyä eristäytyneenä vakavassa tilanteessaan,

H. on erittäin huolestunut tappouhkausten kohteena olevien Algerian naisten vaikeuksista saada viisumi, joka mahdollistaa väliaikaisen turvapaikan hakemisen jäsenvaltiossa, koska pakolaisia koskeva Geneven pakolaisyleissopimus ei koske heitä,

1. Osoittaa tukensa Algerian naisille ja heidän oikeudelleen elää rauhassa;

2. Uudistaa paheksuntansa terrorismia kohtaan viimeisimpien GIA:n naisiin kohdistamien uhkauksien sekä terroristiryhmien ja niiden tukijoiden suorittamien raiskauksien ja murhien edessä;

3. Tervehtii Algerian naisten rohkeutta heidän jatkaessaan kamppailua fundamentalismia ja jokaista yhteiskuntamuotoa vastaan, joka sulkee heidät yhteiskunnallisen, taloudellisen ja sosiaalisen elämän ulkopuolelle, ja kamppailua demokratian sekä ihmisoikeuksien kunnioituksen puolesta, sekä katsoo, ettei demokratia toteudu Algeriassa, ellei naisten oikeuksia kunnioiteta;

4. Kehottaa kaikkia Euroopan kansalaisia, miehiä, naisia, yhteisöjä, vaikuttajaryhmiä, järjestöjä, alueellisia ja paikallisia viranomaisia, parlamentteja sekä hallituksia osoittamaan tukensa ja solidaarisuutensa Algerian naisille;

5. Kehottaa komissiota ja unionin neuvostoa ryhtymään toimenpiteisiin tämän lopputuloksen saavuttamiseksi sekä kohtelemaan Algeriaa alueena, joka on etusijalla yhteisessä ulko- ja turvallisuuspolitiikassa;

6. Katsoo, että Euroopan unionin, jäsenvaltioiden ja Algerian väliselle yhteistyölle on annettava etusija, ja kehottaa komissiota toteuttamaan erityisiä avustustoimenpiteitä Algerian kansalle, erityisesti ruoka-apua ilmaisen viljan muodossa, terveydenhoitoa ja tuettua asumista;

7. Kehottaa puhemiestään välittämään tämän päätöslauselman komissiolle, neuvostolle, jäsenvaltioiden hallituksille ja parlamenteille sekä Algerian hallitukselle.